
   	       Αθήνα 28-08-2026

ΔΕΛΤΙΟ ΤΥΠΟΥ
Με τα «likes» δεν καλύπτονται νομικά οι ελεγκτές
Ο Γενικός Γραμματέας του ΥπΑΑΤ και Πρόεδρος του Δ.Σ. του Ταμείου Γεωργίας και Κτηνοτροφίας επέλεξε, για άλλη μια φορά, να προβάλει δημόσια στο Facebook το ελεγκτικό έργο των γεωτεχνικών του ΥπΑΑΤ που πραγματοποιήθηκε το πρώτο εξάμηνο του 2026.
Μόνο που υπάρχει μια μικρή λεπτομέρεια: το έργο που διαφημίζει δεν το έκανε ο ίδιος. Το έκαναν οι γεωτεχνικοί ελεγκτές, τους οποίους το Ταμείο που ο ίδιος προεδρεύει εξακολουθεί να αφήνει χωρίς την αναγκαία νομική κάλυψη.
Είναι τουλάχιστον πολιτικά προκλητικό να φωτογραφίζεσαι δίπλα στα αποτελέσματα των ελέγχων, να μιλάς για «ισχυρό ελεγκτικό μηχανισμό» και την ίδια στιγμή να μην εξασφαλίζεις στους ανθρώπους που βρίσκονται στην πρώτη γραμμή ούτε τη στοιχειώδη θεσμική προστασία απέναντι στους κινδύνους που γεννά η ίδια η άσκηση των καθηκόντων τους.
Τους θέλουν μπροστά όταν πρέπει να γίνουν έλεγχοι.
Τους θέλουν στις φωτογραφίες όταν πρέπει να παρουσιαστεί έργο.
Τους αφήνουν μόνους όταν πρέπει να αναλάβουν την ευθύνη της προστασίας τους.
Αυτό δεν είναι στήριξη των ελεγκτικών μηχανισμών. Είναι επικοινωνιακή οικειοποίηση του έργου των γεωτεχνικών και θεσμική εγκατάλειψή τους την ώρα της ευθύνης.
Η ΠΟΓΕΔΥ επαναλαμβάνει το αυτονόητο: όποιος θέλει πραγματικά ισχυρούς ελέγχους, οφείλει πρώτα να προστατεύει εκείνους που τους διενεργούν. Τα δελτία τύπου και οι αναρτήσεις δεν αποτελούν νομική κάλυψη.
Και επειδή, κύριε Πρόεδρε του ΤΓΚ και Γενικέ Γραμματέα, όπως αναφέρετε «οι έλεγχοι έχουν αξία όταν οδηγούν σε αποτέλεσμα», αναμένουμε και το αποτέλεσμα της δικής σας αρμοδιότητας: νομική κάλυψη στους ελεγκτές. Μέχρι τότε, το μόνο αποτέλεσμα που βλέπουμε είναι ένα ωραίο post στο Facebook με ξένο έργο.
 
Υ.Γ. ελπίζουμε, τουλάχιστον, τα “likes” να μην τα πληρώνει το ΤΓΚ, γιατί χρήματα για επικοινωνία και όχι για νομική προστασία θα ήταν πράγματι μια εξαιρετικά πρωτότυπη αντίληψη περί στήριξης των ελέγχων.

                       Για το Δ.Σ
                                                            [image: ]
image1.png




